Høyesterett opprettholder dødsdom mot Mumbai-angriper
Høyesterett avviste onsdag anken fra Mohammed Ajamal Amir Kasab, som deltok i angrepet der 166 personer ble drept og over 300 ble såret. Kasab er den eneste av gjerningsmennene som overlevde angrepet mot en rekke hoteller og en jernbanestasjon i Mumbai i India i november 2008. De øvrige ni ytterliggående islamistene ble drept under den nærmere tre dager lange terroraksjonen. Den militante pakistanske gruppa Lashkar-e-Taiba er blitt beskyldt for å ha stått bak angrepet. Kasab ble dømt til døden i 2010 etter å ha blitt funnet skyldig i krigføring mot India, drap og terrorhandlinger. Det er ventet at han kommer til å gjøre et siste forsøk på å unngå dødsstraff ved å henvende seg til president Pranab Mukherjee. De siste 15 årene er det kun gjennomført én henrettelse i India.
Indisk høyesterett har besluttet å holde fast ved dødsdommen mot den eneste gjenlevende gjerningsmannen fra terrorangrepet i storbyen Mumbai i 2008.